**PIKNIKOVÉ ČÍTANIE**

**s knihou Decká z mesta sa (ne)vedia biť**

**pre 1. stupeň ZŠ**

**(zamerané na liečivé a „nebezpečné“ bylinky a „nebezpečný“ hmyz)**

***Pomôcky:***

* deti si prinesú karimatky, deky, podložky, príp. iné veci na sedenie na zemi
* sprej proti kliešťom
* obrázky bylín a rastlín, prípadne živé bylinky a rastliny (žihľava, aloe, púpava, baza a iné)
* bazový sirup, cukríky, želé a iné výrobky z bazy
* florex
* hríbiky – detská hra, príp. drobná fazuľa
* pinzeta
* olej, tekuté mydlo, vatové tampóny, dezinfekcia
* kartičky s úlohami

Toto zážitkové čítanie je ideálne realizovať vonku, v parku, na lúke či na školskom dvore.

Ako prvé deti privítame na podujatí, nastriekame ich sprejom proti kliešťom a usadíme sa do trávy (na deky, karimatky, vankúše...).

Ak deti ešte knižku nepoznajú, v krátkosti im ju predstavíme - predstavíme im hlavných hrdinov Samka a Petríka. Uvedieme ich do deja – chlapci sa nemali radi, robili si v škole zle, tak im pán riaditeľ vymyslel trest – preskúmať les za Petríkovým domom.

Vysvetlíme, že počas tohto podujatia sa (na rozdiel od predchádzajúceho zážitkového čítania, ktoré bolo o kamarátstve a medziľudských vzťahoch) zameriame na prírodu - hmyz, bylinky, rastlinky a pod., o ktorých sa v tejto knižke takisto môžeme dočítať veľa zaujímavého, ba dokonca i poučného.

Pozn. rastlinky a chrobáčiky budeme spoznávať postupne, ako sú spomínané v knižke, aby dej na seba nasledoval. Medzitým jednotlivými ukážkami môžeme (nemusíme) deťom porozprávať, čo sa v knižke dialo.

**Žihľava**

Viete, čo bola prvá „nebezpečná“ rastlina, s ktorou sa Samko zoznámil? (žihľava)

***Ukážka č.1:***

- prečítame deťom ukážku od str. 23 Po tejto hádke... po koniec kapitoly str. 25

- porozprávame sa s deťmi o žihľave:

- poznáte ju? Ako vyzerá? Už ste sa niekedy popŕhlili? Bolelo to?

Viete, aká je prvá pomoc pri popŕhlení? (prečítame deťom )

1. Postihnutého miesta sa **nedotýkajte**, ani si ho **netrite**. V opačnom prípade si zatlačíte chĺpky žihľavy do hlbších vrstiev pokožky a hojenie zbytočne predĺžite. Neškriabte sa, aj keď vás to veľmi svrbí, pretože podráždite kožu ešte viac.
2. Napadnuté miesto si umyte **vodou** a **mydlom**, bez prílišného šúchania.
3. Niekedy stačí obyčajné **opláchnutie vodou**, aby bolesť celkom zmizla. Pomáha aj **studený obklad**, naopak – teplo príznaky zhoršuje.
4. Použite obklad zo **sódy bikarbóny**, zmiešanej s vodou. Pomáha aj šťava alebo gél z [**aloe vera**](https://www.slovenskypacient.sk/rastlina-aloe-vera-je-liecivy-elixir/). Prípravky nerozotierajte, iba ich jemne vklepte do kože.
5. Väčšinou v blízkosti žihľavy rastú iné byliny, ktorých šťava má upokojujúce účinky. Patrí sem napr. **púpava.**
6. Účinný je aj najstarší babský (alebo chlapský?) recept – na popŕhlené miesto sa **vymočte**. Moč splní rovnakú úlohu ako voda ☺ ☺ ☺.
7. Mamička vám môže podať aj **voľnopredajné lieky proti alergii**

***Úloha č.1:***

Pripravíme si obrázky žihľavy, púpavy, aloe a iných rastlín , prípadne si nazbierame ozajstnú žihľavu a iné rastliny.

Úlohou detí je uhádnuť, ktorá zo zobrazených rastlín je žihľava a vyhľadať dve rastlinky, ktoré jej účinky neutralizujú (púpava a aloe). Tie odvážnejšie ju môžu skúsiť chytiť a vyskúšať ako bolí popŕhlenie (samozrejme len trošku ☺ )

***Ukážka č. 2:***

* prečítame si ukážku od str. 28 „Díky,“ zaškeril sa Samo... po str. 30 ....O hodinu mám byť doma na obed.

Porozprávame sa o tom, aká je žihľava liečivá. Na čo všetko pomáha? (prečítame deťom)

* Posilňuje imunitu
* Lieči bolesti kĺbov
* Pomáha pri cukrovke
* Pomáha pri kašli a prechladnutí
* Lieči kožné problémy – vyrážky, akné
* Pomáha pri alergii
* Pomáha pri bolesti bruška a hnačkách
* Pomáha pri zápale ďasien
* Je výborná na vlasy – pridáva sa do šampónov
* Používa sa aj v kuchyni – do šalátov, polievok, smoothie a pod.
* Upozornenie: deti do 12 rokov žihľavu užívať nemajú!

(Bonus pre pani učiteľky a knihovníčky - Môj obľúbený recept na jarné smoothie: potrebujeme: hrsť mladých žihľavových lístkov, hrsť mladých púpavových lístkov, 1 banán, pár kvapiek olivového oleja, pár kvapiek citrónovej šťavy, vodu. Bylinky umyjeme a všetko spolu poriadne rozmixujeme. Môžeme pridať akékoľvek ovocie – kiwi, pomarančovú šťavu, jahody, špenátové lístky, kurkumu....NA ZDRAVIE ☺

pozn. nesmie sa užívať dlhšie ako 2 týždne v kuse, pre istotu odporúčam pozrieť, pre koho nie je žihľava vhodná (deti, tehotné ženy a pod.))

***Kliešte***

Žihľava však nebola jediná vec, ktorá Sama potrápila. Čo iné ho ešte postihlo? Kliešte

***Ukážka:***

Od str. 61 – Našiel som si kliešťa... po str. 65...vždy, keď pôjdete do lesa

* opýtame sa detí, či vedia, prečo sme ich postriekali sprejom. Vysvetlíme, že v tráve žijú nielen užitočné a neškodné chrobáčiky, ale i také, ktoré nám môžu ublížiť. Ako napríklad kliešte.
* Porozprávame deťom, že kliešte sú nebezpečné, lebo prenášajú choroby – encefalitídu a boreliózu. Môžeme sa dať proti nej zaočkovať, ale rovnako dôležité je pred každým pobytom v prírode dodržiavať pravidlá – viď. letáčik, ktorý môžeme deťom aj vytlačiť a rozdať (porozprávať deťom pravidlá)

***Úloha:***

Vyťahovanie kliešťa

Do florexu zapichneme hríbiky, prípadne malé fazuľky, ktoré budú predstavovať kliešte. Na jednu kopu pripravíme olej, vatové tampóny, tekuté mydlo, dezinfekciu a pinzetu. Úlohou detí bude správne vytiahnuť „kliešťa“. Musia správne určiť, ktorý z predmetov použiť (vytiahnuť kliešťa pomocou pinzety a následne miesto „akože“vydezinfikovať). Môžu si vyskúšať všetky deti.

***Baza***

Tak ako žihľava môže byť liečivá, ale i nepríjemne popŕhliť, rovnako liečivá, ale i nebezpečná môže byť aj ďalšia rastlinka, s ktorou sa naši chlapci stretli. Uhádnete aká to je?

***Úloha č.1:***

Deti musia uhádnuť podľa vône (sušená), obrázku, alebo ozajstného kvetu (ak budeme robiť aktivitu v období jej kvitnutia) o akú rastlinku sa jedná (BAZA ČIERNA)

Poznáte túto rastlinku? Aké časti z nej sa používajú? Čo sa z nej vyrába? A čo z nej zjedli naši chlapci? (odpoveď nájdu deti v ukážke)

***Ukážka***: str. 108 - 109

***Úloha č. 2:***

- ochutnať bazový sirup

- ochutnať bazový džem, želé, cukríky werbena, čaj atď.

Na záver môžeme deťom porozprávať o tom, že v tejto knižke sa okrem žihľavy, bazy či kliešťov dočítajú ešte o mnohých iných rastlinkách a živočích. Ale o tom zase zabudúce ☺ Alebo si knižku môžu požičať z knižnice alebo objednať na internete na stránke [www.deckazmesta.sk](http://www.deckazmesta.sk) a dočítať si príbehy Petríka a Samka až do konca ☺.

Ak nám zvýši čas, môžeme pre deti pripraviť aj zábavné aktivity:

***Zábavné aktivity:***

Hra na spôsob Activity – jedno dieťa si vytiahne úlohu, snaží sa ju splniť, ostatní hádajú, čo predstavuje.

* **Kreslenie (**nakresliť) – lesná studnička, zakuklený motýľ, slaninové chipsy, ihličnatý les...
* **Pantomíma** (zahrať bez slov) - vyťahovacie zuby, veselý dedko, ustráchané dievča, tučný pes...
* **Opisovanie** (slovne opísať, bez toho, aby použili niektorý zo slovotvorných základov alebo slov, ktoré treba hádať) - nabíjačka na mobil, retiazka na bicykli, strach z pavúkov, spravodlivý riaditeľ ...

Pre menšie detičky vymyslíme jednoduchšie slová (jednoslovné) napr.

* Kreslenie – jablko, hruška, hríby, šiška...
* Pantomíma – strach, zuby, pes, sova...
* Opis – ceruzka, mobil, škola, prázdniny....

Slová a slovné spojenia môžeme samozrejme rôzne obmieňať, alebo si vymyslieť svoje vlastné ☺

Prajem Vám príjemné čítanie a veselú zábavu s Vašimi deťmi ☺

Kristína Mišovičová – autorka knihy a zážitkového čítania